Switserse toeriste in PE geteikenArgieffoto (Foto: Sofia Layla Thal/Pixabay) Hotelle en ander plekke wat toeriste huisves, word versoek om hul gaste in te lig oor opportunistiese misdadigers en hoe hulle te alle tye waaksaam kan bly wanneer hulle op hul eie reis. Kol. Priscilla Naidu, woordvoerder van die polisie, sê dit kom ná ŉ vrou van Switserland en haar maat uit ŉ groot bedrag kontant geswendel is. “Die 53-jarige vrou en haar maat het op 10 Januarie omstreeks 12:30 in Suttonweg in Sidwell gery. Toe hulle by ŉ kruising stilhou, het ŉ man met ŉ veiligheidswapen hulle genader en in kennis gestel dat hulle ŉ permit benodig.” Die twee is aangesê om hom in ŉ rooi voertuig te agtervolg waar hulle na ŉ nabygeleë kitsbank geneem is. “Groot bedrae geld is uit hul bankrekeninge onttrek. Vier mans het by die kitsbank om hulle gestaan.” Ná hulle die geld onttrek het, het die verdagtes weggery. “Dit is nie die eerste keer dat buitelandse toeriste geteiken word nie. Toeriste moet te alle tye waaksaam wees en bewus wees van hul omgewing wanneer hulle hotelle of ander akkommodasie verlaat.” Naidoo sê toeriste moet verkieslik ook die plaaslike polisiestasie se nommer byderhand hou om enige twyfel of agterdog uit die weg te ruim. “Hulle moet nooit na enige bank toe gaan om kontant te onttrek om enigiemand te betaal wat geld eis vir dienste wat hulle nie verstaan nie. Wanneer hulle twyfel, moet hulle eerder die polisie of die toerismekantoor kontak vir duidelikheid.” ŉ Saak van roof is aanhangig gemaak. Die paartjie het intussen die land verlaat.